John Edwards - 'istinski zagovornik interesa običnih ljudi' (10/1/04) - 2004-01-09
Senator koji je prije ulaska u Kongres bio jedan od najbolje plaćenih američkih odvjetnika inzistira na imageu "političkog outsidera"
U ovogodišnjoj američkoj predsjedničkoj kampanji najmlađi i politički najneiskusniji demokratski kandidat postavlja sebe u položaj nefavoriziranog natjecatelja – nadajući se da će tako uvjeriti Amerikance da glasuju za njega i pošalju ga u Bijelu kuću. Riječ je o senatoru Johnu Edwards iz savezne države North Caroline, koji tvrdi da je on jedini od demokratskih kandidata "istinski zagovornik interesa običnih ljudi". Na televizijskim snimkama pedesetogodišnji John Edwards izgleda mlađe negoli uistinu jest. Nada se da će mu njegovo dječačko lice i reputacija političkog 'outsidera' donijeti prednost. "Tko se nalazi u najboljem položaju da se suprotstavi onom što se događa u Washingtonu? Ljudi koji su tamo proveli puno vremena? Ljudi koji su veći dio života proveli u politici, ili netko tko dolazi s posve drugačijeg mjesta, netko tko se cijeli život bori protiv takvih ljudi? Ja sam taj i to je razlog zašto ljudi trebaju glasovati za Johna Edwardsa." John Edwards relativno je novo lice u Washingtonu. Njegov ulazak u politiku zapravo je obilježen njegovim izborom za senatora 1998. godine. Dvadeset godina prije toga bio je jedan od najbolje plaćenih sudskih odvjetnika u Sjedinjenim Državama – izvojevao je pobjede uglavnom za obične ljude protiv osiguravajućih društava i kompanija koje pružaju zdravstvene usluge. Možda je za washingtonske pojmove senator Edwards neiskusan, međutim, njegovi kolege kažu kako brzo uči i da ima impresivnu sposobnost da se obraća običnim ljudima. Mnogi njegovi reklamni oglasi naglašavaju njegovo relativno skromno podrijetlo. "Odrastao sam u malom mjestu. Moj otac je radio u tvornici. Igrao sam nogomet u srednjoj školi, a upoznao sam suprugu Elizabeth prije trideset godina na pravnom fakultetu. Sve što sam učinio temelji se na ljestvici etičkih vrijednosti koju sam stekao u gradiću u kojem sam odrastao" - glasi tekst jedne od televizijskih reklama senatora Edwardsa. Iako on prilično zaostaje za nekoliko drugih demokratskih kandidata, njegovi izgledi mogli bi se popraviti na primarnim izborima Demokratske stranke sljedeći mjesec u njegovoj matičnoj državi North Carolini, gdje ankete pokazuje da ima prednost nad drugim kandidatima. Senator Edwards dao je podršku predsjedniku Bushu za rat u Iraku, međutim, istovremeno je tvrdio da bi Washington morao učiniti više da uključi Ujedinjene narode i druge saveznike u obnovu Iraka. John Edwards naznačio je svoje ideje i u jednoj brošuri od 60 stranica, među kojima je plan za otvaranje radnih mjesta, jačanje sigurnosti kod kuće, osiguranje zdravstvene zaštite za djecu i besplatna prva godina koledža na javnim sveučilištima. Inače, i senatorsko mjesto gospodina Edwardsa ove će godine biti na izborima, međutim, on je odlučio da odustane od utrke za Senat i da svoju energiju usredotoči umjesto toga na predsjedničku kampanju. Mnogi analitičari smatraju da bi to moglo nanijeti ozbiljnu štetu njegovim izgledima u budućnosti da se natječe za neki izborni položaj, tako da bi njegov trenutni pokušaj ulaska u Bijelu kuću vrlo lako mogao biti situacija - 'sad ili nikad'.